A scusa à Prete Paulu

A scusa à Prete Paulu hè una puesia di Lisandru Ambrosi (1798-1842), racolta da a tradizione orale. 

A scusa à Prete Paulu

Vi dumandu, o Prete Pà,
Scusa, s’aghju mai mancatu
À le volti à lu cantà.;
Mi dispiace ch’un curatu
Cum'è voi sia lu ciarlottu
Da l’Espacu à Vicinatu.

Passighjate incricchillitu,
Vi piace acquavita è vinu,
Site un pretucciu cumpitu
Ind’a pieve du Rustinu.
Ùn ci n’hè di a vostra fatta;
Dite in crusca, à belbellinu.

Po’ ùn site pe i talenti
Micca scherzu. Avete un stile
Per riguerdu à i cumplimenti
Cù lu sessu feminile,
Chì faria torce le labre
À chiunque muccichile.

Quand’ete da fà qualcosa
Pricurate di piattà vi,
Nè la rima nè la prosa
Sò capaci à stumacà vi
Chì mi faria truncà,
Si l’avessi, un par di capi.

Vi piace la carne cotta
È lu pane studiatu,
A salticcia è la casgiotta
È lu frittu di castratu,
Eppò dopu qualchì fruttu
Si qualchissia l’hà datu.

Perchè voi site un bon prete
Dite a messa di bon’ora,
Fate corte le sicrete
È chjucchettu à tutte l’ore
Poi s’avete un pò di tempu
Fate u frescu à la signora,

Una donna chì à mumenti
Si pò di ch’ell’hè cummuna;
Li manca ùn sò quantu denti,
Gialla, corta, murcia è bruna
Ch’hà un par' d’ochji sburlati
Quasi tamant'è la luna.

Avete discernimentu
Per dirige i vostri affari,
Lestu lestu cum'è u ventu
Vi zirbate ind’i lignari
Chì per scrinicà centu anni
Ùn v’infattanu i mio pari.

L’altr’eri aghju liticata
Ancu in veru la mio musa;
Guasi ch’ùn l’aghju chjirchjata,
Dissi : « Vai è cheri scusa
À prete Paulu, u corciu,
Perch’ùn face cio ch’ùn usa. »

Referenze
 Ceccaldi, Matteiu (1976) Antulugia di a litteratura corsa - Anthologie de la littérature corse, Klincksieck: Paris

Da vede dinù
 Lisandru Ambrosi

Categoria:Puesia in lingua corsa